Проект

Татарстан Республикасы Министрлар Кабинеты тарафыннан кертелә

**Татарстан Республикасы дәүләт органнары һәм Татарстан Республикасы җирле үзидарә органнары эшчәнлеге турындагы мәгълүматны алу мөмкинлеген тәэмин итү хакында**

**ТАТАРСТАН РЕСПУБЛИКАСЫ**

**ЗАКОНЫ**

1 статья. **Әлеге Законның гамәлдә булу даирәсе**

1. Әлеге Закон “Дәүләт органнары һәм җирле үзидарә органнары эшчәнлеге турындагы мәгълүматны алу мөмкинлеген тәэмин итү хакында” 2009 елның 9 февралендәге 8-ФЗ номерлы Федераль закон (алга таба – Федераль закон) нигезендә Татарстан Республикасы дәүләт органнары һәм Татарстан Республикасы законнары нигезендә барлыкка китерелгән бүтән дәүләт органнары (алга таба – дәүләт органнары) һәм Татарстан Республикасы җирле үзидарә органнары (алга таба – җирле үзидарә органнары) эшчәнлеге турындагы мәгълүматны алу мөмкинлеген тәэмин итүгә бәйле мөнәсәбәтләрне җайга сала**.**

2. Әлеге Законның гамәли көче мәгълүматтан файдаланучыларның дәүләт органнары эшчәнлеге турындагы мәгълүматны алу мөмкинлеген тәэмин итүгә бәйле мөнәсәбәтләргә кагыла.

2 статья. **Дәүләт органнары эшчәнлеге турындагы мәгълүматны**

**бирү рәвеше**

1. Дәүләт органнары, җирле үзидарә органнары эшчәнлеге турындагы мәгълүмат телдән дә һәм документлаштырылган мәгълүмат рәвешендә дә, шул исәптән электрон документ рәвешендә дә, бирелергә мөмкин.

2. Дәүләт органнары, җирле үзидарә органнары эшчәнлеге турындагы мәгълүмат, алар эшчәнлеге турындагы мәгълүматны бирүнең бүтән алымы гарызнамә белән билгеләнмәгән булса, язмача гарызнамәгә җавап итеп язма рәвештә бирелә.

3. Дәүләт органнары, җирле үзидарә органнары эшчәнлеге турындагы мәгълүматны соратылган рәвешендә бирү мөмкинлеге булмаганда мәгълүмат нинди рәвештә булса, шул рәвешле бирелә. Мәгълүматны соратылган рәвешендә бирү мөмкинлеге булмау хакында, мәгълүматтан файдаланучы күрсәткән рәвешендә бирү мөмкинлеге булмау сәбәбен күрсәтеп, мәгълүматтан файдаланучыга хәбәр ителергә тиеш.

4. Дәүләт органнары, җирле үзидарә органнары эшчәнлеге турындагы мәгълүмат телдән килеш мәгълүматтан файдаланучыларга кабул итү вакытында бирелә. Әлеге мәгълүмат шулай ук дәүләт органының, җирле үзидарә органының белешмә хезмәтләре телефоннары аша да йә дәүләт органының, җирле үзидарә органының мәгълүматны бирергә вәкаләтле вазыйфаи затлары телефоннары аша да бирелә.

5. Дәүләт органнары, җирле үзидарә органнары эшчәнлеге турындагы мәгълүмат гомуми файдаланудагы элемтә челтәрләре аша да тапшырылырга мөмкин.

3 статья. **Дәүләт органнары, җирле үзидарә органнары эшчәнлеге турындагы мәгълүмат биргәндә дәүләт телләреннән файдалану**

1. Дәүләт органнары, җирле үзидарә органнары эшчәнлеге турындагы мәгълүмат Татарстан Республикасы дәүләт телләрендә бирелә.

2. Дәүләт органнары, җирле үзидарә органнары эшчәнлеге турындагы мәгълүматны сорату гарызнамәсен төзегәндә һәм гарызнамәгә җавап биргәндә Татарстан Республикасы дәүләт телләре файдаланыла.

4 статья. **Дәүләт органнары, җирле үзидарә органнары эшчәнлеге турындагы мәгълүмат алу мөмкинлеген оештыру**

1. Дәүләт органы, җирле үзидарә органы эшчәнлеге турындагы мәгълүмат алу мөмкинлеге дәүләт органының тиешле структур бүлекчәсе яисә вәкаләтле вазыйфаи заты тарафыннан тәэмин ителә.

2. Дәүләт органнары, җирле үзидарә органнары эшчәнлеге турындагы мәгълүмат алу мөмкинлеген оештыру, Федераль закон таләпләрен исәпкә алып, үз вәкаләтләре чикләрендә дәүләт органнары, җирле үзидарә органнары тарафыннан билгеләнгән тәртиптә гамәлгә ашырыла.

3. Дәүләт органнары, җирле үзидарә органнары эшчәнлеге турындагы мәгълүмат гомуми файдаланудагы мәгълүмат челтәрләрендә, шул исәптән “Интернет” мәгълүмат-телекоммуникация челтәрендә, шулай ук әлеге органнар биләүче биналарда һәм шушы максатлар өчен бүлеп бирелгән урыннарда Федераль закон белән билгеләнгән тәртиптә урнаштырыла.

4. Дәүләт органнары, җирле үзидарә органнары эшчәнлеге турындагы китапханә һәм архив фондларындагы мәгълүмат белән мәгълүматтан файдаланучыларны таныштыру китапханә һәм архив турындагы Россия Федерациясе законнары һәм алар нигезендә кабул ителгән бүтән норматив хокукый актлар белән билгеләнгән тәртиптә, шулай ук китапханә һәм архив турындагы Татарстан Республикасы законнары һәм алар нигезендә кабул ителгән дәүләт хакимияте органнарының, җирле үзидарә органнарының бүтән норматив хокукый актлар белән белән билгеләнгән тәртиптә гамәлгә ашырыла.

5 статья. **Дәүләт органнары, җирле үзидарә органнары эшчәнлеге турында “Интернет” мәгълүмат-телекоммуникация челтәрендә урнаштырылган мәгълүматны алу мөмкинлеген оештыру**

1. Дәүләт органнары, җирле үзидарә органнары үз эшчәнлекләре турындагы мәгълүматны урнаштыру өчен “Интернет” мәгълүмат-телекоммуникация челтәреннән файдаланалар, анда, гарызнамә җибәрергә мөмкин булган электрон почта адресын күрсәтеп, үзләренең рәсми сайтларын булдыралар.

2. Дәүләт органнарының, җирле үзидарә органнарының “Интернет” мәгълүмат-телекоммуникация челтәрендәге рәсми сайтларындагы мәгълүмат Татарстан Республикасы дәүләт телләрендә урнаштырыла.

3. Дәүләт органнарының, җирле үзидарә органнарының рәсми сайтларыннан файдалануны тәэмин итүнең технологик, программа һәм лингвистик чараларына карата таләпләр әлеге органнарның күрсәтелгән органнары вәкаләтләре чикләрендә билгеләнә.

6 статья. **Дәүләт органнары, җирле үзидарә органнары эшчәнлеге турында “Интернет” челтәрендә урнаштырыла торган мәгълүмат исемлеге**

1. “Интернет” мәгълүмат-телекоммуникация челтәрендә дәүләт органнары, җирле үзидарә органнары тарафыннан урнаштырыла торган гомуми файдаланудагы мәгълүмат, шул исәптән ачык белешмәләр рәвешендә урнаштырыла торган мәгълүмат (Федераль законның 14 статьясындагы 7.1 өлешендә күрсәтелгән мәгълүматтан гайре) составы шушы органнар эшчәнлеге турындагы мәгълүматның тиешле исемлекләре белән билгеләнә.

2. Татарстан Республикасы Дәүләт Советы эшчәнлеге турындагы мәгълүмат исемлеге Татарстан Республикасы Дәүләт Советы тарафыннан билгеләнә торган тәртиптә раслана.

3. Татарстан Республикасы Президенты эшчәнлеге турындагы мәгълүмат исемлеге Татарстан Республикасы Президенты тарафыннан раслана.

4. Татарстан Республикасы Министрлар Кабинеты һәм Татарстан Республикасы дәүләт хакимиятенең башкарма органнары эшчәнлеге турындагы мәгълүмат исемлеге Татарстан Республикасы Министрлар Кабинеты тарафыннан раслана.

5. Бүтән дәүләт органнары эшчәнлеге турындагы мәгълүмат исемлекләре шушы дәүләт органнары тарафыннан раслана.

6. Җирле үзидарә органнары эшчәнлеге турындагы мәгълүмат исемлекләре җирле үзидарә органнары тарафыннан билгеләнгән тәртиптә раслана.

7 статья. **Әлеге Законның үз көченә керү тәртибе**

 Әлеге Закон рәсми басылып чыккан көненнән соң 10 көн узгач үз көченә керә.

Татарстан Республикасы

Президенты